  Виталий Пронин «СМИротворец-ВОЛГА» вожвылъяськонлэсь вормисьёсыз пӧлын - «Удмурт дунне» газет «Анай кыл» номинациын 3-тӥ инты басьтӥз Дэбесысь «Новый путь» газетын ужась Руфима Ложкина. Журналистлэн «За границу… к удмуртам» материалэз ӧтё малпаськыны - кулэ-а удмурт кыл шаермылэн палэназ, кунгож сьӧрын улӥсь удмуртъёслы кыӵе пайда сётэ анай кыл. Ижын ялӥзы «СМИротворец-ВОЛГА» вожвылъяськонлэсь вормисьёссэ. Соос пӧлын «Удмурт дунне» газет но. «Печать» номинациын 3-тӥ интые потӥз валтӥсь редакторлэн Зинаида Рябининалэн «Степь но степь котыр» ужез. Конкурсэ вуиз 258 СМИ-ысь 950 уж. Вожвылъяськонлэн шорт-листаз пыриз 101 уж. Нош вормисьёс радэ пыриз 17 уж гинэ. Удмуртиысь журналистъёс 5 номинациын интыос басьтӥзы. Телевидение удысын ваньзэсты азьпалтӥз «Мынам Удмуртие» телеканал. Жюри 1-тӥ интыен дунъяз «По соседству» реалити-шоузэс. Сое дасян бордын тыршизы журналист Елена Слесарева, режиссёр Александр Матросов, операторъёс Юрий Егоров но Илья Дерендяев. «Печать» номинациын 2-тӥ интые потӥз Дэри ёросысь «Пригородные вести» газетысь Анна Трубачевалэн гожъямъёсыз. Экспертъёс пусйизы Анналэсь «Сердце-дома – печка» но башкир удмуртъёслэсь выль кен лушкан сямзылы сӥзем «Похищение по-удмуртски, или Стерпится-слюбится» материалзэ. «Интернет» номинациын 2-тӥ интыен дунъязы Марат Гизизуллинлэсь ужъёссэ – соос сӥземын шаерамы улӥсь калыкъёслэн осконъёссылы. Елена Скворцова  